b'\n_START_ARTICLE_\nHeimefrontfjella\n_START_PARAGRAPH_\nHeimefrontfjella er en 150 km lang fjellkjede i den vestlige delen av Dronning Maud Land, lengst s\xc3\xb8r p\xc3\xa5 Maudheimvidda. Fjellkjeden strekker seg i nord\xc3\xb8st-s\xc3\xb8rvestlig retning over et omr\xc3\xa5de p\xc3\xa5 3900 kvadratkilometer. Brede isbreer skiller Heimefrontfjella i fire isfrie deler. Disse er fra nord\xc3\xb8st til s\xc3\xb8rvest: Milorgfjella, XU-fjella, Sivorgfjella og Tottanfjella. Omr\xc3\xa5det ble observert og flyfotografert av Maudheimekspedisjonen i 1952. Navnsettingen i omr\xc3\xa5det er gjort av Norsk Polarinstitutt for \xc3\xa5 \xc3\xa6re norske motstandsfolk for deres innsats under andre verdenskrig.\n_START_SECTION_\nGeografi\n_START_PARAGRAPH_\nHeimefrontfjella er en massiv forkastning som demmer opp innlandsisen i over 2200 meters h\xc3\xb8yde. Fjelltoppene stikker for det meste knapt over polarplat\xc3\xa5et, mens bratte, isfrie fjellvegger eksponeres mot nord og nordvest. Den h\xc3\xb8yeste toppen er Paalnibba med 2711 moh. Tre mektige isbreer deler Heimefrontfjella i fire fjellomr\xc3\xa5der med egne navn. Mellom Milorgfjella og XU-fjella str\xc3\xb8mmer Haugebreen mot vest. XU-fjella er skilt fra Sivorgfjella ved KK-dalen. Breen m\xc3\xb8ter Aubertisen ved foten av fjellene. Mellom Sivorgfjella og Tottanfjella ligger Kibergdalen. Foran fjellene ligger i nordvest den 1350 h\xc3\xb8ye isdekte Ritscherflya.\n_START_SECTION_\nUtforskning av Heimefrontfjella\n_START_PARAGRAPH_\nDen f\xc3\xb8rste registrerte observasjonen av Heimefrontfjella ble gjennomf\xc3\xb8rt 20. januar 1939 p\xc3\xa5 den f\xc3\xb8rste fotogrammetriske flygningen under Den tyske antarktisekspedisjonen 1938\xe2\x80\x9339, ledet av Alfred Ritscher. Flyet m\xc3\xa5tte imidlertid avbryte flygningen p\xc3\xa5 grunn av d\xc3\xa5rlig v\xc3\xa6r, og p\xc3\xa5 oversiktskartet fra ekspedisjonen er bare omrisset av de nordligste delene av fjellomr\xc3\xa5det identifisert. Fjellkjeden ble navngitt Kottas-berge etter kapteinen p\xc3\xa5 ekspedisjonsskipet MS \xc2\xabSchwabenland\xc2\xbb, Alfred G. Kottas._NEWLINE_Under Maudheimekspedisjonen 1949\xe2\x80\x9352 ble fjellomr\xc3\xa5det overfl\xc3\xb8yet to ganger. P\xc3\xa5 grunnlag av skr\xc3\xa5fotografier fra disse flygningene fremstilte Norsk Polarinstitutt to topografiske kart i m\xc3\xa5lestokk 1:250\xc2\xa0000 som dekker henholdsvis den nordlige og den s\xc3\xb8rlige del av det som ble gitt det norske navnet Heimefrontfjella._NEWLINE_I 1961 gjennomf\xc3\xb8rte en britisk ekspedisjon den f\xc3\xb8rste landekspedisjonen til Heimefrontfjella, der de gjennomf\xc3\xb8rte et geodesisk og geologisk forskningsprogram. I de f\xc3\xb8lgende \xc3\xa5r frem til 1966 ble ytterligere britiske ekspedisjoner gjennomf\xc3\xb8rt som resulterte i et geologisk oversiktskart i m\xc3\xa5lestokk 1:250\xc2\xa0000 og noen grunnleggende publiseringer om geologien og biologien i denne regionen._NEWLINE_Siden 1985/86 har Heimefrontfjella v\xc3\xa6rt m\xc3\xa5l for tyske og svenske ekspedisjoner. Svenske polarforskere har gjennomf\xc3\xb8rt glasiologiske studier, mens tyskerne har konsentrert seg om fjellkjedens geologi og geofysikk. I sesongen 1987/88 ble den svenske feltstasjonen Svea etablert ved Scharffenbergbotnen.'